Brett Stapley

Brett Richard Stapley (s. 23. helmikuuta 1999 Campbell River, Brittiläinen Kolumbia, Kanada) on kanadalainen jääkiekkoilija, joka pelaa SM-liigajoukkue Pelicansissa. Hän on pelipaikaltaan keskushyökkääjä. Stapley laukoo oikealta.
Ura.
Seuraura.
Juniori- ja yliopistovuodet.
Stapley pelasi kaksi kautta PCBHL-juniorisarjaa North Shore WC:n U15 A1-joukkueessa, jonka jälkeen Calgary Hitmen varasi hänet 151. pelaajana WHL:n varaustilaisuudessa 2014. Stapley ei kuitenkaan missään vaiheessa siirtynyt CHL:ään, jotta hän voisi jatkossa pelata Yhdysvaltain yliopistosarjoissa. Stapley pelasi kauden 2014–2015 suurimmaksi osaksi BCEHL U18-juniorisarjan North Island Silvertipsissa. Hän oli tehoilla 9+23=32 joukkueen paras syöttäjä ja jakoi sisäisen pistepörssin voiton Owen Hardyn kanssa. Stapley pelasi myös yhden ottelun BCHL-juniorisarjan Cowichan Valley Capitalsissa.
Kaudeksi 2015–2016 Stapley siirtyi jatkamaan BCHL-pelejään Vernon Vipersiin. Kaudella 2016–2017 hän oli tehoilla 16+34=50 joukkueen paras syöttäjä ja toiseksi paras pistemies Steven Jandricin jälkeen. Green Bay Gamblers varasi Stapleyn 72. pelaajana USHL:n varaustilaisuudessa 2017, mutta hän jatkoi kaudella 2017–2018 kuitenkin Vipersissa. Stapley oli tehoilla 27+32=59 joukkueen paras maalintekijä ja toiseksi paras pistemies Jimmy Lambertin jälkeen.
Montreal Canadiens varasi Stapleyn seitsemännellä kierroksella 190. pelaajana . Vuodet 2018–2022 hän kävi Denverin yliopistoa. "Sophomore-vuotenaan" 2019–2020 Stapley oli tehoilla 5+25=30 joukkueensa paras syöttäjä ja kolmanneksi paras pistemies. Hän jakoi myös Denverin sisäisen tehotilaston voiton Kyle Mayhew'n kanssa. "Junior-vuotenaan" 2020–2021 hän pelasi loukkaantumisen vuoksi vain 13 ottelua. "Senior-vuotenaan" 2021–2022 Stapley teki 41 ottelussa tehot 18+25=43, joilla hän oli Denverin neljänneksi paras pistemies, mutta Stapley sijoittui koko NCHC:n pistepörssissä viidenneksi. Hän voitti divisioonan runkosarjan mestaruuden sekä koko NCAA:n mestaruuden.
Ammattilaisura.
Elokuussa 2022 Stapley teki vuoden mittaisen ja yksisuuntaisen AHL-sopimuksen Laval Rocketin kanssa. Hän osallistui samana syksynä myös Montreal Canadiensin NHL-tulokasleirille. Stapley pelasi kauden 2022–2023 lopulta kokonaan ECHL-joukkue Trois-Rivières Lionsissa, jossa hän teki 57 runkosarjaottelussa tehot 11+41=52, joilla Stapley oli joukkueen paras pistemies ja syöttäjä. Elokuussa 2023 hän teki vuoden mittaisen ja kaksisuuntaisen AHL-sopimuksen Colorado Eaglesin kanssa. Stapley pelasi myös kauden 2023–2024 kokonaan ECHL:ssä ja tällä kertaa Utah Grizzliesin vahvuudessa. Hän oli joukkueen paras pistemies ja syöttäjä tehoilla 24+47=71.
Kaudeksi 2024–2025 Stapley siirtyi vuoden mittaisella sopimuksella Slovakian Extraligan HK Dukla Trenčíniin. Hän oli tehoilla 14+31=45 joukkueen paras syöttäjä ja toiseksi paras pistemies Sean Joslingin jälkeen. Stapley jakoi liigan pistepörssin 11. sijan kolmen muun pelaajan kanssa.
Kesäkuussa 2025 Stapley teki vuoden mittaisen sopimuksen Ruotsin toiseksi korkeimmalla sarjatasolla HockeyAllsvenskanissa pelaavan Södertäljen kanssa. Marraskuussa hän siirtyi loppukauden 2025–2026 kattavalla ja yhden optiovuoden sisältävällä sopimuksella SM-liigajoukkue Pelicansiin.
Maajoukkueura.
Stapley edusti Canada Westin joukkuetta World Junior A Hockey Challengessa vuonna 2017, jolloin hän toimi joukkueen varakapteenina ja voitti kultaa.
Yksityiselämä.
Stapleyn isoveli Mitch on pelannut jääkiekkoa puolustajana A-junioriksi asti.